Gandia liquida el pressupost de 2024 amb uns indicadors econòmics positius
05 març 2025

## Gandia liquida el pressupost de 2024 amb uns indicadors econòmics positius05 març 2025Última actualització: 05 març 2025

![](../gestion/img/e50938f6de0d6f6a74bd54166b9fae7bd2aa44b07c8d4dd8446819b4d886d583.jpg)  
  

L'alcalde de Gandia, **José Manuel Prieto**, acompanyat pel regidor d'Hisenda, Inversions i Habitatge, **Salvador Gregori**, ha informat hui de l'aprovació de la liquidació del pressupost municipal de 2024, complint amb els terminis establits per la normativa vigent, i amb uns resultats molt positius per a l’economia de l’ajuntament i de la ciutat.  
"_La liquidació demostra que gestionem els comptes amb responsabilitat, rigorositat i seriositat, amb estratègia, rumb, i permetent que Gandia continue creixent i siga una ciutat tractora d’inversions i d’oportunitats per a la ciutadania_", ha assenyalat Prieto. “_Estem complint amb la paraula donada respecte a l'ordre, a la devolució del deute o als bons indicadors econòmic_s”.

  
En aquest sentit, després de l'aprovació dels pressupostos municipals al gener, els més elevats de la història amb 103 milions d'euros, tant Prieto com Gregori han detallat els resultats obtinguts en els principals indicadors econòmics, entre els quals destaquen:  
**• Romanent de Tresoreria:** La xifra és de 10,015 milions d'euros, fruit d'una gestió econòmica rigorosa i eficient. L'alcalde ha incidit en el fet que és el huité any consecutiu en el qual s'obté una xifra positiva en aquest sentit enfront dels de l'anterior govern on en 2014, es van aconseguir els -43 milions d'euros. 

  
**• Estabilitat Pressupostària:** 3,8 milions d'euros en la liquidació de 2024, superant els 3,1 milions de l'any anterior. Aquesta dada cobra especial rellevància davant la reactivació de les regles fiscals per part de la Unió Europea, la qual cosa exigirà una correcta planificació financera per a continuar amb la reducció del deute municipal sense comprometre el desenvolupament econòmic.  

  
**• Pagament Mitjà a Proveïdors (PMP):** Se situa en 16,51 dies, molt per davall del límit legal de 30 dies, la qual cosa reflecteix la solidesa financera del consistori i el seu compromís amb el teixit empresarial local. Durant 2024, la mitjana anual de pagament ha sigut de 17,5 dies, consolidant a Gandia com un dels municipis amb menor PMP d'Espanya. “Tenim la capacitat i la bona salut econòmica que ens permet fer front a totes les factures”, ha destacat l'alcalde incidint també en què “un ajuntament sanejat permet a les empreses treballar amb normalitat i injectar liquiditat en els sectors productius perquè continuen generant riquesa i ocupació”. 

  
**• Estalvi Net:** L'estalvi brut de l'exercici 2024 ha sigut de 19,3 milions d'euros, amb un marge positiu de 10 milions després del pagament d'amortitzacions. Aquest marge d'estalvi garanteix l'estabilitat pressupostària i permet afrontar compromisos financers sense posar en risc els serveis municipals. 

  
**• Reducció del Deute Municipal:** Des de 2015, el deute ha disminuït en quasi un 30%, passant de 350 a 258 milions d'euros, i es preveu que al tancament de 2025 es reduïsca en 100 milions més. La ràtio d'endeutament, que en 2015 se situava en un 387%, ha baixat a un 275%, acostant-se progressivament al límit legal del 110%. “Estem en xifres elevades, encara, però la línia és positiva i seguirem per aquest camí”, ha explicat el primer edil. Des que Prieto és alcalde, el deute s'ha reduït en 15,9 milions d'euros i només l'any passat es va reduir en 9 milions. Respecte a 2015, la xifra ascendeix a 93 milions d'euros menys respecte al deute heretat.

  
**• Gestió eficient de la tresoreria:** S'han optimitzat els fons líquids municipals mitjançant una licitació financera que generarà més de 500.000 euros en ingressos extra per a la ciutat. Aquesta estratègia d'inversió dels excedents de tresoreria ha permés obtindre una rendibilitat mitjana del 3% anual, garantint al mateix temps seguretat i liquiditat en la gestió financera de l'Ajuntament.

  
Després de detallar tots aquests paràmetres, la primera autoritat municipal ha posat en valor que el bon comportament econòmic de Gandia ha permés que el Ministeri d'Hisenda accepte la proposta de reestructuració del deute que també s'ha aplicat a altres dotze municipis gràcies a “la nostra credibilitat i reputació. Continuarem treballant perquè, si existeixen noves propostes que milloren la situació financera, pugem optar a aplicar-les”. 

  
**Augment de les filiacions a la seguretat social i reducció de l'atur**  
En la compareixença també s'ha fet referència al fet que l'ocupació a Gandia continua millorant, amb un augment del 7% en afiliacions a la Seguretat Social respecte a gener de 2024 i una reducció de l'atur del 40% des de l'entrada de l'actual govern progressista. El mes de febrer s'han registrat 41 aturats menys, la qual cosa situa el nivell de desocupació en la xifra més baixa per a aquest mes des de 2008.  
L'alcalde ha conclòs assegurant que “_aquestes dades reflecteixen el compromís del govern municipal amb l'estabilitat econòmica i el creixement de la ciutat. Continuem treballant amb rumb clar i amb la ferma voluntat de reduir el deute heretat sense renunciar a la inversió i l'impuls de Gandia_”, i ha remarcat que la combinació d'una política econòmica responsable i un teixit productiu dinàmic han sigut claus per a aconseguir aquests resultats positius. "_El nostre objectiu és continuar garantint l'estabilitat financera sense deixar d'invertir en el desenvolupament de la ciutat, generant confiança i atraient noves inversions_".

  
Per part seua, Gregori ha informat que el romanent de tresoreria del passat any podria ser major, ja que als 10,015 milions d'euros positius s'haurien de sumar més de 5 milions d'euros d'obligacions de pagament per part de la Generalitat Valenciana que encara no han sigut reconegudes. Aquests pagaments s'han realitzat per part de l'Ajuntament de Gandia per la construcció del Palau de Justícia i de l'Institut Ausiàs March.  
“_Són obres que Gandia paga i està pagant i, posteriorment, presentem les certificacions perquè ens abonen els imports_”, ha explicat Gregori. “_Més enllà del que diguen des de l'oposició, la veritat és que les xifres i dades són consistents i ens permeten complir amb la nostra obligacions de pagament_”, ha finalitzat.

[Twittear](https://twitter.com/share)